નાથ ભક્તનાં ધર્મપત્ની ધામમાં ગયાં એટલે સૌ લોકો રિવાજ મુજબ રોક્કળ કરવા આવ્યા ત્યારે નાથભક્તે કહ્યું કે, કોઇ રોક્કળ ન કરશો. જો ભજન કરવું હોય તો બેસો… ભગવાનના ધામમાં તે ગયાં છે તેમાં શોક શો કરવાનો ? આવી સમજણ હતી નાથ ભક્તની. નાથ ભક્તને પ્રભુદાસ નામનો દીકરો હતો. તે પણ નાથ ભક્તના સંગે સત્સંગના રંગે રંગાયેલો હતો. તેને સમાધિ થતી હતી. સમાધિમાં જઇ તે મહારાજ પાસેથી ખારેક, સાકર એવી પ્રસાદી પણ લાવતો. તેની સોળ વર્ષની ઉંમર થઇ એટલે મહારાજે તેને ધામમાં લઇ લીધો. તે વખતે નાથ ભક્તે બધાને સાકર વહેંચી ત્યારે લોકો કહેવા લાગ્યા, આ શું કરો છો ? તમારું મગજ ફરી ગયું છે કે શું ? નાથ ભક્ત કહે, એ પ્રભુનો દાસ હતો, પ્રભુએ એને લઇ લીધો.